b"\n_START_ARTICLE_\nSundbyberg\n_START_SECTION_\nLocalitzaci\xc3\xb3\n_START_PARAGRAPH_\nSundbyberg delimita per l'oest i sud amb el municipi d'Estocolm (concretament, per la part oest, amb el barri de Bromma), per l'est ho fa amb el municipi de Solna i pel nord amb Sollentuna.\n_START_SECTION_\nDemografia\n_START_PARAGRAPH_\nLa poblaci\xc3\xb3 del municipi \xc3\xa9s, a mar\xc3\xa7 de 2016, de 46.502 habitants.\n_START_SECTION_\nHist\xc3\xb2ria\n_START_PARAGRAPH_\nDurant gran part del segle XIX Sundbyberg era una zona agr\xc3\xadcola i el lloc on les fam\xc3\xadlies benestants de la ciutat d'Estocolm hi passaven l'estiu. El 1863 gaireb\xc3\xa9 la totalitat de les terres que formen l'actual Sundbyberg van ser adquirides per l'industrial Anders Petter L\xc3\xb6fstr\xc3\xb6m, que va iniciar la construcci\xc3\xb3 de resid\xc3\xa8ncies a Duvbo. El 1870 s'hi van comen\xc3\xa7ar a establir ind\xc3\xbastries, resid\xc3\xa8ncies, el ferrocarril i serveis comunitaris diversos. Anders Petter L\xc3\xb6fstr\xc3\xb6m va donar al municipi les terres necess\xc3\xa0ries per a urbanitzar-lo, aix\xc3\xad com per fer-hi parcs, escoles, esgl\xc3\xa9sies i altres \xc3\xa0rees p\xc3\xbabliques. _NEWLINE_El 1888 Sundbyberg es va separar de Bromma (des de 1916 un barri d'Estocolm) per esdevenir una ciutat mercat o k\xc3\xb6ping (mot d'origen medieval que, en suec, indicava el dret d'una localitat d'acollir un mercat). El 1927 Sundbyberg va obtenir el t\xc3\xadtol de ciutat. El 1949 van ser adherides al terme municipal de Sundbyberg parts dels municipis adjacents de Solna i Sp\xc3\xa5nga.\n_START_SECTION_\nTransport p\xc3\xbablic\n_START_PARAGRAPH_\nSundbyberg \xc3\xa9s una zona molt ben comunicada gr\xc3\xa0cies a les dues parades de metro (Sundbyberg i Duvbo), l'estaci\xc3\xb3 de tren de rodalia (pendelt\xc3\xa5g en suec) i, tamb\xc3\xa9, un tramvia (tv\xc3\xa4rbanan en suec), inaugurat l'octubre de 2013."